Edificio do Complexo Administrativo de San Lázaro, onde ten a súa sede a OCT.
A **Oficina de Coordinación de Transplantes de Galicia** (**OCT**) é un organismo público galego, dependente da Consellería de Sanidade, encargado dos asuntos relacionados cos transplantes de órganos. Foi creada pola Orde do 8 de xuño de 1992, e as súas funcións son as mesmas que as da Organización Nacional de Transplantes (ONT), no ámbito da Comunidade Autónoma.

Ten a súa sede en Santiago de Compostela, na Consellería de Sanidade, no Complexo Administrativo de San Lázaro.

Funcións
--------

En Galicia é a unidade que se encarga de promover a doazón de órganos dentro e fóra dos hospitais Esta unidade realiza unha serie de actividades encamiñadas á sensibilización da poboación respecto da doazón de órganos. Ademais, promove a coordinación das distintas unidades implicadas no proceso, que aseguren que todas as operacións se realizan en condicións ideais e coa mínima tardanza posible.

Máis especificamente, as funcións da OCT son:

* Representar, en todo o concernente aos programas de transplantes, a Comunidade Autónoma de Galicia, no Consello Interterritorial do Sistema Nacional de Saúde, actuando en defensa dos seus intereses.
* Intervir cos distintos responsábeis dos programas de transplantes e cos coordinadores hospitalarios para potenciar todas as actuacións tendentes a mellorar o funcionamento destas actividades, e de maneira moi especial as dirixidas á consecución de doazóns.
* Emitir os informes pertinentes sobre propostas de acreditación de programas de transplantes, implantes de tecidos e extraccións de órganos e tecidos, para o que poderá solicitar o asesoramento dos xefes do Servizo e dos responsábeis dos programas.
* Actuar de interlocutor coas representacións cidadás, medios de comunicación e asociacións de enfermos incluídos nos diferentes programas.
* Todas aquelas que, no desenvolvemento da súa actividade, lle sexan atribuídas polo director xeral do Servizo Galego de Saúde.

Historia
--------

O Consello Interterritorial do Sistema Nacional de Saúde acordou, na súa reunión do día 26 de marzo de 1990, implantar en todas as comunidades autónomas a figura do "coordinador de transplantes". Por outra parte, a crecente importancia que no ámbito sanitario teñen os programas de transplantes, co impacto social e sanitario que iso leva consigo, facía cada vez máis necesario dispoñer dunha infraestrutura organizativa que realizase o labor de conexión entre os órganos de decisión e xestión da Consellería de Sanidade e os profesionais vinculados a esta actividade, co obxectivo básico de concienciar e potenciar, na Comunidade Autónoma de Galicia, a doazón e extracción de órganos, así como efectuar o seguimento e avaliación do conxunto da actividade transplantadora. De aí que o Consello da Xunta acordase crear a OCT na data antecitada.

En 2013 realizáronse en Galicia 283 transplantes no noso sistema público de saúde. Deles, 85 foron de fígado, o que sitúa á nosa comunidade nos primeiros postos de transplante deste órgano en toda España. Cada vez a taxa de negativas familiares á cesión de órganos é máis baixa, situándose actualmente no 24 %. Cómpre resaltar, nesta data, a mellora que os procesos de transplante experimentaron en Galicia desde os anos 90, logro que atribuía á coordinación de equipos médicos e de urxencias que permite que poida realizarse o transplante nun prazo inferior a unha hora desde que aparece o doador. Porén, cómpre concienciar á cidadanía para que aumenten as doazóns de medula ósea, un tipo de doazón aínda pouco coñecido polo público, pero que é moi sinxelo, semellante a un proceso de diálise e que dura pouco máis de dúas horas.

Notas
-----

1. 1 2 3  Orde do 8 de xuño de 1992 pola que se crea a Oficina da Coordinación de Transplantes da Comunidade Autónoma de Galicia.
2. ↑  Oficina de Coordinación de Trasplantes Arquivado 11 de agosto de 2018 en Wayback Machine. na páxina web do Sergas.
3. ↑  Oficina de Coordinación de Transplantes de Galicia. Xunta de Galicia. Institucións Galegas e Organismos Oficiais.
4. ↑  Doazón e Transplantes na páxina web do Sergas.
5. ↑  Entrevista con Jacinto Sánchez, director da Oficina de Coordinación de Transplantes de Galicia na Radio Galega, o 2 de maio de 2014.

Véxase tamén
------------

### Bibliografía

* Bouzas Caamaño, Mª Encarnación; Álvarez Vázquez, Marta; Penas Mujico, Matilde e López García, Marisa (2017): *Coordinación autonómica de transplantes. Axencia de doazón de órganos e sangue. Memoria 2016*. Santiago de Compostela: Xunta de Galicia. Consellería de Sanidade. Servizo Galego de Saúde. Axencia Galega de Sangue, Órganos e Tecidos. Publicación electrónica en liña. (Ver o texto completo).

### Outros artigos

* Transplante
* Organización Nacional de Transplantes

### Ligazóns externas

* Entrevista con Jacinto Sánchez, director da Oficina de Coordinación de Transplantes de Galicia na Radio Galega, o 2-5-2014. (Son).